གསང་སྔགས་ཀྱི་ཆོས་ཀྱང་བཀའ་གདམས་ཐིག་ལེ་བཅུ་དྲུག་དང་།ཁྲོ་བོ་མི་གཡོ་བ།དཔལ་གསང་བ་འདུས་པ།བདེ་མཆོག་འཁོར་ལོ།དགྱེས་པ་རྡོ་རྗེ་སོགས་གསང་སྔགས་ཀྱི་གདམས་པ་མ་ལུས་པའང་ནང་ཐུགས་སྲས་བུ་སློབ་རྣམས་ལ་གནང་ཡོད་སྟབས་བཀའ་གདམས་པ་ལ་མདོ་སྔགས་ཀྱི་བསྟན་པའི་གནད་འདུས་ཡོད།དེས་ན་བཀའ་གདམས་པའི་གྲུབ་མཐའི་ཉམས་ལེན་གྱི་རིམ་པ་གཙོ་བོ་ནི།འཆི་བ་མི་རྟག་པ།ངན་འགྲོའི་ཉེས་དམིགས།སྐྱབས་འགྲོ།ལས་འབྲས།བྱང་ཆུབ་ཀྱི་སེམས་གཉིས་སྒོམ་པ་དང་།བཀའ་གདམས་ཐིག་ལེ་བཅུ་དྲུག་སོགས་མདོ་སྔགས་གཉིས་ཀྱི་ལམ་གྱི་རིམ་པ་རྣམས་ཡིན།དེའི་ཕྱིར་བཀའ་གདམས་པས་བཤད་པ་དང་སྒྲུབ་པ་གཉིས་ཀྱི་ནང་ནས་སྒྲུབ་པ་གཙོ་བོར་བྱེད་པའོ།།